Povzetek

Ocena učinka o predlogu uredbe Evropskega parlamenta in Sveta o določitvi pravil in postopkov za skladnost s harmonizacijsko zakonodajo Unije o izdelkih in njeno izvrševanje

A. Nujnost ukrepanja

Zakaj? V čem je težava?

Vrednost izdelkov, za katere veljajo harmonizacijska pravila EU, znaša več kot 2 400 milijard EUR na leto, kar predstavlja 69 % celotne vrednosti proizvodnih izdelkov v EU. Neskladni izdelki državljane izpostavljajo morebitno nevarnim izdelkom, ogrožajo okolje in izkrivljajo konkurenco. Glavni razlogi so nezadostno poznavanje pravil, majhen odvračilni učinek in velika neučinkovitost v sistemih izvrševanja. Težava naj bi se še povečala zaradi vse večje spletne prodaje in uvoza iz tretjih držav.

Kaj naj bi prinesla ta pobuda?

S to pobudo naj bi se zmanjšalo število neskladnih izdelkov na enotnem trgu, in sicer z (1) okrepitvijo postopkov sodelovanja; (2) povečanjem operativnih zmogljivosti za izvrševanje ter izboljšanjem učinkovitosti in razpoložljivosti virov; (3) nadaljnjim razvojem orodij za izvrševanje; (4) spodbujanjem skladnosti in povečanjem dostopnosti informacij o skladnosti izdelkov.

Kakšna je dodana vrednost ukrepanja na ravni EU?

Za izvrševanje harmonizacijske zakonodaje Unije so odgovorne države članice, ki pa jih ovirajo omejitve pristojnosti. Usklajevanje dejavnosti je potrebno za zagotovitev doslednega izvrševanja po vsej EU in za učinkovito reševanje problema neskladnosti izdelkov.

B. Rešitve

Katere zakonodajne in nezakonodajne možnosti politike so se upoštevale? Ali ima katera od njih prednost? Zakaj?

Obravnavane možnosti so: (1) osnovni scenarij, (2) izboljšanje obstoječih orodij in mehanizmov sodelovanja; (3) poleg tega povečan odvračilni učinek, ki ga zagotavljajo orodja za izvrševanje, ter okrepljeno usklajevanje na ravni EU; (4) dodatno okrepljeno centralizirano izvrševanje na ravni EU v nekaterih primerih. Prednostna možnost vključuje mehanizem za medsebojno pomoč med organi, mrežo EU za skladnost izdelkov, ki usklajuje skupne dejavnosti izvrševanja in podpira njihovo izvajanje ter omogoča medsebojni pregled uspešnosti držav članic, skupna pooblastila za organe, bolj sistematično objavo omejevalnih ukrepov, povračilo stroškov kontrol v primeru neskladnih izdelkov in obveznost proizvajalcev, da imenujejo osebo v EU, ki je odgovorna za informacije o skladnosti izdelkov, razširjeno svetovalno vlogo kontaktnih točk za proizvode, digitalno objavo informacij o skladnosti ter spletni portal za prostovoljne ukrepe.

Kdo podpira katero možnost?

Zainteresirane strani se strinjajo s potrebo po veliko močnejšem usklajevanju, po več virih in njihovi učinkoviti uporabi ter učinkovitejših orodjih za boljši izvršilni okvir za kontrole znotraj enotnega trga in za uvoz v EU.

C. Učinki prednostne možnosti

Kakšne so koristi prednostne možnosti (če obstaja, sicer glavnih možnosti)?

Pobuda bi zagotovila učinkovitejše izvršilne ukrepe proti neskladnim izdelkom na celotnem enotnem trgu in učinkovitejše preverjanje uvoženih izdelkov. Uporabniki izdelkov bi bili bolje zaščiteni pred čezmernimi okoljskimi tveganji, tveganji za javno zdravje ter tveganji za zdravje in varnost pri delu. Prednosti za podjetja bi bile pomoč pri zagotavljanju skladnosti izdelkov, enakovrednejši konkurenčni pogoji in zmanjšanje nelojalne konkurence.

Kakšni so stroški prednostne možnosti (če obstaja, sicer glavnih možnosti)?

Nekateri gospodarski subjekti se bodo morda morali prilagoditi, da bodo lahko zagotovili informacije o skladnosti v digitalni obliki ali imenovali odgovorno osebo v EU. Stroški za Komisijo/proračun EU bi bili povezani predvsem z vzpostavitvijo mreže EU za skladnost izdelkov (18 milijonov EUR letno). Ne pričakujejo se negativni okoljski ali družbeni učinki.

Kakšen bo vpliv na podjetja, MSP ter mikropodjetja?

Predlog bi pomagal podjetjem, tudi MSP, zmanjšati negativne posledice nepoštene konkurence ali nedoslednosti.

Ali bo prišlo do znatnih učinkov na nacionalne proračune in uprave?

Države članice bi se morale prilagoditi novim postopkom, vendar bi se jim zaradi poenostavljenih postopkov sodelovanja tudi zmanjšali stroški.

Bo imela pobuda druge pomembnejše učinke?

Pri natančnejši opredelitvi pooblastil nacionalnih organov in izvršilnih ukrepov bo treba zagotoviti spoštovanje temeljnih pravic ter načel zakonitosti in sorazmernosti.

D. Spremljanje

Kdaj se bo politika pregledala?